Illum, il-Kummissjoni Ewropea ħatret lill-Professur Maria Leptin bħala l-President li jmiss tal-Kunsill Ewropew tar-Riċerka (ERC). Il-Professur Leptin, li attwalment hija d-Direttur tal-EMBO (l-Organizzazzjoni Ewropea tal-Bijoloġija Molekulari), se tieħu f'idejha r-rwol il-ġdid fl-1 ta' Ottubru 2021, meta jtemm il-mandat tiegħu l-President ad interim, il-Professur Jean-Pierre Bourguignon. Il-President il-ġdid qed tingħaqad mal-Kunsill Ewropew tar-Riċerka f'mument importanti għall-iżvilupp tiegħu. Matul il-perjodu kollu tal-baġit fit-tul tal-UE għall-2021–2027, il-Kunsill Ewropew tar-Riċerka għandu jirċievi aktar minn €16-il biljun minn Orizzont Ewropa, żieda ta' 22% meta mqabbel ma' Orizzont 2020. Il-Professur Maria Leptin hija xjentista rrispettata ferm li qed taħdem fuq il-bijoloġija tal-iżvilupp u l-immunoloġija. Tmexxi gruppi ta' riċerka fl-Istitut tal-Ġenetika, fl-Università ta' Cologne, u fil-Laboratorju Ewropew tal-Bijoloġija Molekulari (EMBL), f'Heidelberg. Fl-2010, inħatret Direttur tal-EMBO. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Sa mill-varar tiegħu fl-2007, il-Kunsill Ewropew tar-Riċerka bena reputazzjoni globali għall-finanzjament ta' riċerka eċċellenti u mqanqla mill-kurżità. It-tmexxija u l-immaġinazzjoni b'saħħithom u kontinwi se jsaħħu aktar l-istatura tiegħu. Il-Professur Maria Leptin hija l-għażla ideali għal dan il-kompitu, meta wieħed iqis il-karriera akkademika distinta tagħha, il-fama internazzjonali, u r-rekord ippruvat ta' innovazzjoni u tmexxija. Nixtieq ukoll nagħti ġieħ lill-President Jean-Pierre Bourguignon għat-tmexxija eċċezzjonali tiegħu matul il-mandat tiegħu bħala President tal-ERC u matul it-tranżizzjoni mill-programm l-antik għal dak ġdid tar-riċerka u l-innovazzjoni tal-UE.” Il-Professur Maria Leptin, il-President li għadha kif inħatret bħala d-Direttur tal-Kunsill Ewropew tar-Riċerka, qalet: “Ninsab onorata ħafna li Mariya Gabriel offrietli nkun il-President il-ġdid tal-Kunsill Ewropew tar-Riċerka f'dan il-mument kruċjali fil-bidu tal-Programm Qafas ta' Orizzont Ewropa. L-intenzjoni tiegħi hija li nkompli l-istorja ta' suċċess fantastika tal-ERC u nappoġġa riċerka eċċellenti fil-fruntieri tal-għarfien biex niffaċċjaw l-isfidi globali tagħna. Nixtieq nirringrazzja lill-predeċessur tiegħi Jean-Pierre Bourguignon għall-kisbiet tiegħu kemm fil-kapaċità ta' President, kif ukoll matul il-perjodu riċenti ta' tranżizzjoni.” Il-ħatra tal-lum timmarka t-tmiem ta' proċess ta' kważi sena bl-eżatt li tinvolvi Kumitat tat-Tiftix indipendenti, immexxi mill-Professur Helga Nowotny, eks President tal-Kunsill Ewropew tar-Riċerka u professur emerita tal-Istudji Xjentifiċi u Teknoloġiċi, ETH Zurich. Il-Kumitat tat-Tiftix independenti għamel rakkomandazzjonijiet lill-Kummissjoni dwar l-aħjar kandidati abbażi ta' konsultazzjoni mal-komunità xjentifika u sejħa miftuħa għall-applikazzjonijiet. Il-kandidati ltaqgħu mal-Kunsill Xjentifiku tal-ERC, li jappoġġa wkoll il-ħatra tal-Professur Leptin. Il-Professur Maria Leptin hija maħtura mill-Kummissjoni għal mandat limitat ta' erba' snin, li jista' jiġġedded darba. Il-Kunsill Ewropew tar-Riċerka ġie stabbilit taħt is-seba' Programm Qafas tal-Unjoni Ewropea u huwa l-aġenzija tal-Unjoni Ewropea li tmexxi l-avvanzi fundamentali fil-fruntiera tal-għarfien u lil hinn minnha. Kompla taħt Orizzont 2020 (2014–2020) u huwa msaħħaħ aktar bħala parti mill-programm il-ġdid, Orizzont Ewropa (2021–2027). Il-baġit qed jiżdied kostantement, wara s-suċċess tiegħu. Il-Kunsill Ewropew tar-Riċerka jagħti l-għotjiet permezz ta' kompetizzjonijiet miftuħa għal proġetti mmexxija minn riċerkaturi ġodda jew stabbiliti. L-uniku kriterju għall-għażla huwa l-eċċellenza xjentifika. Bijografija tal-Professur Maria Leptin Dikjarazzjoni għall-istampa tal-Kunsill Ewropew tar-Riċerka Intervista mal-Professur Maria Leptin